Virallinen lehti nro C 182 , 28/06/1999 s. 0112



KIRJALLINEN KYSYMYS E-3633/98 esittäjä(t): Anita Pollack (PSE) komissiolle (3. joulukuuta 1998) Aihe: Indonesia ja ympäristö Toimiiko komissio yhteistyössä Maailmanpankin ja Kansainvälisen valuuttarahaston kanssa varmistaakseen, että tiukkojen ympäristöllisten ja yhteiskunnallisten normien noudattaminen on ehtona kaikille Indonesialle myönnetyille varoille? Komission jäsenen Manuel Maríninkomission puolesta antama vastaus (11. tammikuuta 1999) Komissio on edustustojensa kautta läheisessä ja aktiivisessa yhteydessä sekä Maailmanpankkiin että Kansainväliseen valuuttarahastoon (IMF) kaikkien rahoituspolitiikkaan liittyvien näkökohtien ja niiden ehtojen osalta, joita on asetettu uusien rahoittajien varojen myöntämiselle Indonesian nykyiseen talous- ja rahoituskriisiin. Maailmanpankki toimii säännöllisesti pidettävien rahoittajien koordinaatiokokousten isäntänä sekä edustustojen päällikkötasolla että teknisten asioiden osalta samalla kun Yhdistyneiden kansakuntien kehitysohjelma (UNDP) osallistuu myös rahoituksen koordinointiin yhteiskunnallisiin ja väestöön liittyvien asioiden osalta. Komissio toimii aktiivisesti sen varmistamiseksi, että yhteisön huolenaiheet otetaan huomioon kaikilla näillä foorumeilla. Kaiken rahoituksen yhteensovittamisen perustana ovat Kansainvälisen valuuttarahaston eri aiesopimuksissa asetetut ehdot. Kansainvälisen valuuttarahaston rahoitusosuus maksetaan suoraan Indonesian valtion talousarvioon, kun taas suurin osa Maailmanpankin rahoituksesta on sidottu erityisiin hanketoimiin. Kaikki yhteisön varat on tarkoitettu erityisiin hanketoimiin, myös katastrofiapu ja humanitaarinen apu. Ympäristöön liittyvät ja sosiaaliset olosuhteet ovat olennainen osa kaikkia sitoumuksia komission ohjelmassa. Yhteisön ja Indonesian parhaillaan toteutettavan metsänhoito-ohjelman tärkein tavoite on varmistaa Indonesian metsävarojen kestävä hoito, ja sillä pyritään myös ratkaisemaan elollisen luonnon monimuotoisuuden säilyttämisen ongelma samalla kun nostetaan paikallisen väestön elintasoa(1). Yhteisön rahoittamilla hankkeilla autetaan myös Indonesian hallituksen pyrkimyksiä vähentää taloudellisen kriisin vaikutuksia käyttämällä toimenpiteiden toteuttamiseen työvoimavaltaisia menetelmiä mekaanisten menetelmien sijasta(2). Kriisin alkamisen jälkeen tehdyt uudet sitoumukset tukevat melkein yksinomaan Indonesian hallituksen sosiaaliturvaverkkoa koskevaa strategiaa. Kaikissa tapauksissa sosiaalisia ja soveltuvin osin myös ympäristöllisiä kriteerejä on käytetty kunkin ehdotuksen elinkelpoisuuden arvioinnissa ennen kuin rahoitukseen liittyviä ratkaisuja on tehty. Komissio tukee jatkossakin kansainvälisiä ponnistuksia sen varmistamiseksi, että näille asioille annetaan riittävästi painoarvoa erityisesti Indonesiassa nykyisin vallitsevissa epävakaissa olosuhteissa. (1) Buraun metsänhoitohanke (BFMP) ja Leuserin kehittämisohjelma (LDP). BFMP:ssa avustetaan luonnollisiin tuotantomenetelmiin perustuvan ja toistettavissa olevan kestävän metsänhoitomallin kokeilua ja esittelyä Dipterocarpin alangon metsissä Kalimantanissa. LDP:stä avustetaan ainutlaatuisen ekosysteemin suojelemista vahvistamalla Leuserin kansallispuiston hallinto- ja suojelurakenteita ja sillä pyritään vähentämään paikallisten yhteisöjen liiallista luonnon hyväksikäyttöä auttamalla niitä vaihtoehtoisin kestävin taloudellisin toimin. (2) Punggur Utaran keinokastelun kehittämishankkeen tarjouspyynnöissä erityisesti edellytettiin, että kastelukanavien ylläpidossa käytetään työvoimavaltaisia menetelmiä.